Չնայած հանրության տարբեր շերտեր ոչ միանշանակ գնահատեցին կառավարության ծրագիրը, սակայն վերջինիս գործունեության խափանումների վտանգը ոչ թե ծրագրային դրույթների թերացումների մեջ է, այլ՝ կոնկրետ այնպիսի վարչարարության, որը կարող է տապալել ցանկացած լավ միտք ու գաղափար: Ընդհանրապես՝ վատ կազմված ծրագիրը կարելի է շտկել արդյունավետ վարչարարությամբ, մինչդեռ ապաշնորհ վարչարարության բացը հնարավոր չէ լրացնել լավ ծրագրերով: Դրա նախանշանները, ցավոք, նկատելի են մեր նոր կառավարության գործունեության առաջին քայլերում, որոնք այս օրերին առավել ծավալուն հանրային քննարկումների նյութ դարձան եւ տեղիք տվեցին որոշակի դժգոհությունների: Մեր կողմից առանձնացված փաստերի երկու տիպօրինակ թույլ են տալիս լավագույնս հասկանալ ներկայիս կառավարության խոցելի կողմերը: